Broj: 711-I-479-P-203-19/23-06-24

Zagreb, 20. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Alena Leverića**, **člana Uprave trgovačkog društva Hrvatske ceste d.o.o.,** pokrenutom Odlukom Povjerenstva broj: 711-I-42-P-203-19/20-04-8 od 30. listopada 2019.g., na 172. sjednici, održanoj 20. svibnja 2022.g., donosi sljedeću

**ODLUKU**

1. **Primanjem dodatne naknade za obnašanje dužnosti u vidu božićnice u 2017.g. u iznosu od 1.500,00 kn te u 2018.g. u iznosu od 1.000,00 kn, uskrsnice u 2018.g. u iznosu od 500,00 kn te 2019.g. u iznosu od 500,00 kn, dara za dijete u 2018.g. u iznosu od 1.2000,00 kn, naknade za godišnji odmor u 2018.g. u iznosu od 1.000,00 kn, naknade na ime premije dopunskog zdravstvenog osiguranja u pojedinačnom iznosu od 70,00 kn isplaćenog 06. studenog 2017.g., 06. prosinca 2017.g., 05. siječnja 2018.g., 06. veljače 2018.g. , 06. ožujka 2018.g., 05. travnja 2018.g., 07 svibnja 2018.g., 06. lipnja 2018.g., 05. srpnja 2018.g., 06. kolovoza 2018.g., 06. rujna 2018.g., 05. listopada 2018.g., 06. studenog 2018.g., 06. prosinca 2018.g., 07. siječnja 2019.g., 06. veljače 2019.g., 06. ožujka 2019.g., 06. travnja 2019.g., 07. svibnja 2019.g., 06. lipnja 2019.g. i 05. srpnja 2019.g. te naknade za III. mirovinski stup u pojedinačnom iznosu od 500,00 kn isplaćenog 09. svibnja 2019.g. i 05. srpnja 2019.g. dužnosnika Alen Leverić, član Uprave trgovačkog društva Hrvatske ceste d.o.o., počinio je povredu odredbe članka 7. točke d) ZSSI-a.**
2. **Za povredu ZSSI-a, opisanu pod točkom I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn (398,17 eura), koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000,00 kn (132,72 eura).**

Obrazloženje

Povjerenstvo je na 67. sjednici, održanoj 30. listopada 2019.g., pokrenulo postupak za odlučivanje o sukobu interesa protiv dužnosnika Alena Leverića, predsjednika Uprave trgovačkog društva Hrvatske ceste d.o.o. zbog moguće povrede članka 7. stavka 1. podstavka d.) ZSSI-a koja proizlazi iz primanja dodatnih naknada za obnašanje dužnosti.

Na odluku o pokretanju postupka dužnosnik se očitovao u bitnom navodeći kako smatra da nije razumljivo što se smatra plaćam i temeljem kojeg zakona Povjerenstvo definira pojam plaće. Dužnosnik navodi da se prema članku 4. Ugovora sa Hrvatskim cestama smatra radnikom sukladno čl. 4. st. 3. Zakona o radu. Naime, dužnosnik ističe kako je odredbom čl. 4. st. 4. Zakona radu propisano da se na osobu iz stavka 3. ovoga članka ne primjenjuju odredbe toga Zakona o ugovoru o radu na određeno vrijeme, prestanku ugovora o radu, otkaznom roku i otpremnini. Nadalje, dužnosnik ističe kako je odredbom čl. 7. st. 1. Zakona o radu propisano da je poslodavac obvezan u radnom odnosu radniku dati posao te mu za obavljeni rad isplatiti plaću, a radnik je obvezan prema uputama koje poslodavac daje u skladu s naravi i vrstom rada, osobno obavljati preuzeti posao te da je odredbom članka 6. Ugovora definirana plaća koju mu je poslodavac dužan isplatiti za obavljeni rad. Dužnosnik stoga ističe kako njegovu plaću člana Uprave Hrvatskih cesta d.o.o. predstavlja iznos koji definiran čl. 6. stavkom 1. Ugovora sukladno čl. 7. st. 1. Zakona o radu u svezi s čl. 4. st. 4. Zakona o radu te da stoga proizlazi da se, sukladno čl. 4. st. 1. Zakona o sprečavanju sukoba interesa, njegovom plaćam smatra novčani primitak koji primljen temeljem čl. 6. stavka 1. Ugovora. Dužnosnik, nadalje ističe kako božićnica, uskrsnica, regres, dar u naravi prigodom uskršnjih blagdana, dar u naravi za dijete, naknade za III. mirovinski stup i naknade za dopunsko osiguranje ne predstavljaju plaću odnosno novačeni primitak za obnašanje dužnosti člana Uprave već materijalna prava radnika koju radnik ostvaruje temeljem radnog odnos sa poslodavcem te stoga ista ne ovise o obavljenom radu već ovise o postojanu radnog odnosa sa poslodavcem. Dužnosnik ističe kako je u vezi navedenog potrebno ukazati na čl. 62. st. 6. Zakona o radu kojom odredbom je propisano da se plaća i druga materijalna prava radnika (jubilarna nagrada, regres, nagrada za božićne blagdane i slično) utvrđuju i isplaćuju razmjerno ugovorenom radnom vremenu, osim ako kolektivnim ugovorom, pravilnikom o radu ili ugovorom o radu nije drukčije uređeno. Dužnosnik ističe kako stoga iz navedene odredbe nedvojbeno proizlazi da sukladno Zakonu o radu plaća i materijalna prava radnika koja su predmet ovog postupka ne predstavljaju identične pojmove kako se tvrdi u odluci Povjerenstva. Nadalje, dužnosnik napominje kako je također potrebno ukazati i na Zakon o uskrati isplate pojedinih materijalnih prava zaposlenima u javnim službama (NN 36/15) iz kojeg zakona nedvojbeno proizlazi da jubilarna nagrada, regres, nagrada za božićne blagdane i slično odnosno sva primanja koja su predmet Odluke kojom se pokreće postupak odlučivanje o sukobu interesa ne predstavljaju plaću odnosno naknadu za obavljeni rad već ista predstavljaju materijalna prava radnika koja su vezan za postojanje radnog odnosa sa poslodavcem odnosno sa Hrvatskim cestama d.o.o. Dužnosnik ističe i kako je potrebno istaknuti, budući da materijalna prava radnika ne predstavljaju plaću, a time niti naknadu za obavljeni rad to nedvojbeno proizlazi da nije primio dodatnu naknada za obavljeni rad kako se tvrdi u odluci Povjerenstva, stoga ne postoje uvjeti niti za donošenje Odluke za pokretanju postupka za odlučivanje o sukobu interesa temeljem čl. st. 7. st. l. toč. d. Zakona o sprečavanju sukoba interesa.

Isto tako, dužnosnik ističe kako je nastavno na odluku Povjerenstva o pokretanju postupka za sprečavanje sukoba interesa, broj gornji, društvo Hrvatske ceste d.o.o. zatražilo mišljenje/analizu predmetne problematike od strane izvanrednog profesora Pravnog fakulteta u Zagrebu, sa katedre za radno i socijalno pravo, g. Viktora Gotovca, a koje mišljenje u cijelosti potkrepljuje u njegovom podnesku iskazane navode, te se isto mišljenje dostavlja u privitku.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava u većinskom državnom vlasništvu dužnosnici u smislu odredbi ZSSI-a. Uvidom u Registar dužnosnika utvrđeno je da je Alen Leverić od 2. listopada 2017.g. član Uprave trgovačkog društva Hrvatske ceste d.o.o. te je povodom obnašanja navedene dužnosti obvezan postupati sukladno odredbama ZSSI-a.

Članakom 7. ZSSI-a propisana su zabranjena djelovanja dužnosnika. Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti. Pritom se dodatnom naknadom za poslove obnašanja javnih dužnosti smatra, osim plaće za obnašanje dužnosti u smislu članka 4. stavka 1. ZSSI-a, svaki drugi odnosno dodatni primitak koji dužnosnik ostvari povrh plaće po osnovi obavljanja poslova iz nadležnosti dužnosnika.

Povjerenstvo je sukladno članku 24. ZSSI-a provelo postupak redovite provjere podataka iz izvješća o imovinskom stanju dužnosnika Alena Leverića, člana Uprave trgovačkog društva Hrvatske ceste d.o.o. te je u postupku redovite provjere utvrdilo da je navedeni dužnosnik dana 5. travnja 2018.g. ostvario primitak u iznosu od 500,00 kn, dana 5. srpnja 2018.g. primitak u iznosu od 1.000,00 kn te 6. prosinca 2018.g. primitak u iznosu od 1.000,00 kn koji su u Informacijskom sustavu Porezne uprave (u daljnejm tekstu: ISPU) označeni kao „prigodne nagrade do propisanog iznosa (božićnica, naknada za godišnji odmor i sl.)“. Također, dužnosnik je 6. prosinca 2018.g. ostvario primitak u iznosu od 1.200,00 kn koji je u ISPU označen kao „dar djetetu do 15.g. starosti, potpore za novorođenče do propisanog iznosa“. Nadalje je utvrđeno da je dužnosnik Alen Leverić u razdoblju obuhvaćenom redovitom provjerom, odnosno od travnja 2018.g. do ožujka 2019.g., ostvario više primitaka u različitim iznosima koji su u ISPU označeni šifrom „ostali primici koji se isplaćuju uz plaću“.

Na zahtjev Povjerenstva, trgovačko društvo Hrvatske ceste d.o.o. dostavilo je očitovanje KLASA: 011-01/19-03/17, URBROJ: 345-100/345-19-01 u kojem se navodi da su temeljem Kolektivnog ugovora za trgovačko društvo Hrvatske ceste d.o.o., dužnosniku Alenu Leveriću, kao radniku Društva (sukladno članku 4. Zakona o radu), u razdoblju od listopada 2017.g. do dana pisanja navedenog očitovanja isplaćeni sljedeći iznosi:

- božićnica - dana 6. prosinca 2017.g. u iznosu od 1.500,00 kn te dana 6. prosinca 2018.g. u iznosu od 1.000,00 kn,

- uskrsnica – dana 5. travnja 2018.g. u iznosu od 500,00 kn, te dana 5. travnja 2019. g. u iznosu od 500,00 kn,

- dar u naravi za dijete – dana 6. prosinca 2018.g. u iznosu od 1.200,00 kn,

- naknada za godišnji odmor (regres) – dana 5. srpnja 2018. godine u iznosu od 1.000,00 kn,

- iznosi od po 500,00 kuna isplaćeni su temeljem odredbi Kolektivnog ugovora, a sukladno članku 1. Pravilnika o izmjenama i dopunama Pravilnika o porezu na dohodak, i to: dana 9. svibnja 2019. i dana 5. srpnja 2019. godine.

Ostali primici koji se isplaćuju uz plaću, a čiju isplatu je Povjerenstvo utvrdilo uvidom u ISPU sustav, a koji su isplaćeni kako slijedi:

- 5. travnja 2018.g. iznos od 2.927,53 kn,

- 7. svibnja 2018.g. iznos od 2.927,53 kn,

- 6. lipnja 2018.g. iznos od 2.927,53 kn,

- 5. srpnja 2018.g. iznos od 2.927,53 kn,

- 6. kolovoza 2018.g. iznos od 1.493,26 kn,

- 6. rujna 2018.g. iznos od 994,38,

- 5. listopada 2018.g. iznos od 994,38,

- 6. studenog 2018.g. iznos od 994,38,

- 6. prosinca 2018.g. iznos od 994,38,

- 7. siječnja 2019.g. iznos od 994,38,

- 6. veljače 2019.g. iznos od 994,38,

- 6. ožujka 2019.g. u iznosu od 994,38,

Navedeni primitci sastoje se od dva dijela i to od iznosa od 70,00 kn (u svakom od navedenih iznosa) koji je plaćen na ime premije dopunskog zdravstvenog osiguranja, temeljem odredbi Kolektivnog ugovora, dok se ostatak u svakom od gore navedenih iznosa odnosi na dar u naravi odnosno korištenje službenog automobila, sukladno odredbama ugovora o radu. Navedeni primici uz isplatu istovremeno su i obustavljeni s plaće.

Primici po istoj osnovi (korištenje službenog automobila i premija dopunskog zdravstvenog osiguranja), koji su uz isplatu odmah i obustavljeni u razdoblju od listopada 2017.g. do travnja 2018.g. također su isplaćeni/obustavljeni na sljedeće datume:

- 6. studenoga 2017.g. u iznosu od 2.581,04 kn,

- 6. prosinca 2018.g. u iznosu od 2.927,53 kn,

- 5. siječnja 2018.g. u iznosu od 2.927,53 kn,

- 6. veljače 2018.g. u iznosu od 2.927,53 kn,

- 6. ožujka 2018.g. u iznosu od 2.927,53 kn.

U razdoblju od ožujka 2019. godine do dana pisanja dopisa, po gore navedenoj osnovi (korištenje službenog automobila i premija dopunskog zdravstvenog osiguranja), također su isplaćeni sljedeći iznosi:

- 5. travnja 2019.g. iznos od 994,38 kn,

- 7. svibnja 2019.g. iznos od 994,38 kn,

- 6. lipnja 2019.g. iznos od 994,38 kn te

- 5. srpnja 2019.g. iznos od 994,38 kn.

U privitku očitovanja dostavljen je Ugovor o radu dužnosnika Alena Leverića, Kolektivni ugovor za Hrvatske ceste d.o.o. od 29. lipnja 2019.g., Ugovor o prvim izmjenama i dopunama Kolektivnog ugovora za Hrvatske ceste d.o.o. od 27. prosinca 2018.g. te Ugovor o drugim izmjenama i dopunama Kolektivnog ugovora za Hrvatske ceste d.o.o. od 6. svibnja 2019.g.

Povjerenstvo je izvršilo uvid u Kolektivni ugovor koji su Hrvatske ceste d.o.o. dana 29. lipnja 2018.g. zaključile s Nezavisnim cestarskim sindikatom (u daljnjem tekstu: Kolektivni ugovor) te u izmjene i dopune istog od 27. prosinca 2018.g. i 6. svibnja 2019.g.. Člankom 1. Kolektivnog ugovora propisano je da je, prema odredbama toga Ugovora, poslodavac trgovačko društvo Hrvatske ceste d.o.o., Zagreb, Vončinina 3, a radnik fizička osoba koja obavlja određene poslove za poslodavca na temelju ugovora o radu. Člankom 3. Propisano je da Ugovor obvezuje i primjenjuje se na sve radnike koji su u radnom odnosu kod poslodavca. Člankom 4. propisano je da se Ugovor primijenjuje izravno, ako za primjenu pojedinih odredbi nije potrebna odgovarajuća razrada u općim aktima poslodavca.

Člankom 57. Kolektivnog ugovora propisano je da se osnovna plaća radnika uvećava za dodatak za policu osnovnog dopunskog osiguranja.

Člancima 68. do 71. Kolektivnog ugovora propisano je da će se svakom radniku isplatiti naknada za godišnji odmor (regres) u visini od 1.000,00 kn kao jednokratni dodatak na plaću u mjesecu prije korištenja ljetnog kolektivnog godišnjeg odmora. Prigodna godišnja nagrada povodom božićnih blagdana utvrđuje se u iznosu od 1.000,00 kn. Radniku će se isplatiti i jednokratni dodatak na plaću povodom uskrsnih blagdana (uskrsnica) uz isplatu plaće koja prethodi Uskrsu, u neoporezivom iznosu od 500,00 kn i dar u naravi prigodom Uskršnjih blagdana u visini maksimalno neoporezivog neto iznosa u trenutku darivanja. Radniku će se također za blagdan Svetog Nikole isplatiti dar za svako dijete do 15 godina starosti, u vrijednosti maksimalnog neoporezivog iznosa, sukladno propisima važećim u trenutku darivanja.

Člankom 72. Kolektivnog ugovora propisano je da će poslodavac svim radnicima uplatiti 420,00 kn mjesečno, odnsono 5.040,00 kn godišnje u III. mirovinski stup. Uplata će se izvršiti počevši od 2018.g. do isteka Kolektivnog ugovora.

Ugovorom o prvim izmjenama i dopunama Kolektivnog ugovora za Hrvatske ceste d.o.o. članak 72. Stavka 1. Izmijenjen je na način da glasi: „Poslodavac će svim radnicima uplatiti 500,00 kn mjesečno, odnosno 6.000,00 kn godišnje u III. mirovinski stup. Uplata će se izvršiti počevši od 2019.g. do isteka Kolektivnog ugovora.

Ugovorom o drugim izmjenama i dopunama Kolektivnog ugovora za Hrvatske ceste d.o.o. izmijenjen je članka 70. Kolektivnog ugovora te je sada propisano da će poslodavac radniku u poreznom razdoblju od jedne godine temeljem članka 1. Pravilnika o porezu na dohodak („Narodne novine“, broj 106/18.) isplatiti ukupni iznos od 1.000,00 kn u dva dijela. Prvi dio u iznosu od 500,00 kn isplatit će se s plaćom za mjesec travanj, a drugi dio u iznosu od 500,00 kn s plaćom za mjesec lipanj. Uz isplatu plaće za mjesec koji prethodi Uskrsu poslodavac će radniku isplatiti jednokratni dodatak na plaću (uskrsnicu) u neoporezivom iznosu od 500,00 kn i dar u naravi u vrijednosti maksimalnog neoporezivog iznosa u trenutku darivanja, koji u trenutku potpisivanja ovog ugovora iznosi 600,00 kn.

Uvidom u podnesena izvješća o imovinskom stanju dužnosnika Alena Leverića utvrđeno je da navedeni dužnosnik za obnašanje dužnosti člana Uprave trgovačkog društva Hrvatske ceste d.o.o. prima plaću u iznosu od 19.404,00 kn

Povjerenstvo je izvršilo uvid u dostavljeno pravno mišljenje izvanrednog profesora Pravnog fakulteta u Zagrebu, sa katedre za radno i socijalno pravo, g. Viktora Gotovca iz kojeg je razvidno kako isti božićnice, uskrsnice , dar u naravi za dijete, regres te naknadu za dopunsko zdravstveno osiguranje i naknadu za III. stup mirovinskog osiguranja smatra pravom radnika iz ili u svezi s radnim odnosom, a ne dodatnom naknadom u smislu članka 7. d) ZSSI-a.

Međutim Povjerenstvo ističe kako Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. Zakona o sprječavanju sukoba interesa, već primitci dodatnih naknada za poslove obnašanja javnih dužnosti.

Stoga, Povjerenstvo ističe kako dodatne naknade za obnašanje dužnosti, a kako je potvrđeno i gore citiranom presudom Visokog upravnog suda Republike Hrvatske, predstavljaju prigodne nagrade, božićnice, regresi za godišnje odmore, premije za dopunsko zdravstveno i mirovinsko osiguranje. Slijedom navedenog, primanje predmetnih novčanih predstavlja povredu zabrane propisane člankom 7. točkom d) ZSSI-a. Pritom, Povjerenstvo ističe kako se na radno-pravni status dužnosnika primjenjuju i odredbe ZSSI-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7.točke d) ZSS-a.

Povjerenstvo ističe kako svi pravni akti niže pravne snage, poput pojedinačnih ili kolektivnih ugovora te odluka uprava trgovačkih društava, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihovo primanje izričito zakonom zabranjeno.

Navedeno znači da je isplata dodatnih naknada dužnosnicima, koji primaju plaću iz članka 4. stavka 1. ZSSI-a, na temelju općih ili pojedinačnih akata trgovačkih društva, suprotna odredbi članka 7. točke d) ZSSI-a.

Slijedom navedenog odlučeno je kao u točki I. izreke ovog akta.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. stavka 1. podstavka d) Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je cijenilo okolnost da se radi o više dodatnih naknada primanih kroz duže vremensko razdoblje.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Kao okolnost koja je utjecala na izricanje niže sankcije unutar zakonom propisanog raspona, Povjerenstvo je uzelo u obzir visinu primljenih dodatnih naknada kao i činjenicu da dužnosnik nije poduzimao radnje s ciljem donošenja pravnih akata temeljem kojih su mu navedene naknade isplaćivane.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u iznosu od ukupno 3.000,00 kn (398,17 eura), koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000,00 kn (132,72 eura).

Iznos sankcije u predmetnom aktu iskazan je dvojno uz primjenu fiksnog tečaja konverzije i sukladno pravilima za preračunavanje i zaokruživanje, a sukladno pravilima o dvojnom iskazivanju cijena robe, usluga i drugih novčanih iskaza vrijednosti propisanih Zakonom o uvođenju eura kao službene valute u Republici Hrvatskoj („Narodne novine“ broj: 57/22. i 88/22.).

Slijedom navedenog, Povjerenstvo je donijelo odluku kako je navedeno točki II. izreke ove Odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Alen Leverić, osobna dostava

2. Objava na internetskoj stranici Povjerenstva

3. Pismohrana